**Сцэнарый фальклорнай забавы з дзецьмі старэйшага ўзросту “Вячоркі”**

**Праграмны задачы**: далучаць выхаванцаў да беларускай мовы, развіваць цікавасць да роднага краю, нацыянальнай культуры. Фарміраваць усведамленне сваёй прыныдлежнасці да сямь’і, малой радзімы, традыцый беларускага народа; патрэбнасць у пазітыўнай ацэнцы вынікаў працы дарослых, спосабы культурных зносін і паводзін. Выхоўваць маральныя і этычныя пачуцці, жаданне актыўна удзельнічаць у падзеях сацыяльнага асяроддзя.

*Зала ўпрыгожана ў нацыянальным стыле.*

**Гаспадыня.** Вітаю Вас, мае паважаныя госці. Вельмі прыемна, што вы завіталі да нас. Сення у нашай хаце – беларускія вячоркі. З глыбокай даўніны прыйшоў да нас гэты народны звычай – беларускія пасядзелкі. Доўгімі зімнімі вечарамі збіраліся жанчыны і мужчыны, сялянская моладзь для рукадзелля і пражы. А таксама для забаў і песень.

**Дзяўчынкі.** Усіх на свята запрашаем

І сардэчна вас вітаем.

І дарослых, і дзяцей,

І шаноўных усіх гасцей.

Шанаванне добрым людзям,

Хай вам радасці прыбудзе,

Хлопцы, дзеукі, мамы, таты,

Запрашаем усіх на свята!

**Гаспадыня.** Пасядзелкі ў маей хаце,

У беларускім нашым краі.

Прыйдуць Сцепкі, Пеці, Васі,

Прыйшлі Каці, Тані, Надзі,

Дом вяселлем напаўняюць.

Але не будзем проста сядзець, склаўшы рукі, ды языком мянташыць, а з жартамі і смехам справу рабіць.

*Ўсе пачынаюць працаваць*

**Гаспадыня** А ці ведаеце вы прыказкі пра працу?

**Дзяучынкі**. 1. Хочаш добра жыць – павінен працу любіць.

2. Гультай за дзела – мазоль за цела.

3. Хто не працуе, той не есць.

4. Без працы не будзе шчасця.

5. Зямлю грэе сонца, а чалавека – праца.

**Гаспадыня.** Ну вось, дзяўчаткі, праца зроблена. Можна і гасцей сустракаць.

*Песня “Госцейкі”.*

**Гаспадыня.** Чуеце, дзяўчаткі, гэта ж да нас хлопцы спяшаюцца.

*Заходзяць хлопцы с канем.*

**Хлопцы.** 1. Добры вечар таму, хто ў гэтым даму.

2. Дазвольце вас вітаць, дабра ўсім жадаць.

**Гаспадыня.** Заходзьце ў хату, вельмі вам рады. А каня прывяжыце ля плоту, вадою напаіце і аўсом пакарміце.

*Хлопец выводзіць каня.*

**Гаспадыня**. С чым вы да нас завіталі?

**Хлопцы**. *Спяваюць прыпеўкі.*

1. На пасядзелкі мы прыйшлі,

Дарагія дзевачкі,

Гарманіст у нас прыгожы,

Грае вам прыпевачкі.

2.Мы прыпеўкі вам спяваем,

Каб смяяліся ўвесь час,

Калі мы вам да спадобы,

Запрашайце ўсіх да вас.

**Хлопцы.** А чаму ж дзяўчаткі маучаць? Хіба ж яны не ўмеюць спяваць?

*Дзяучынкі і хлопцы* *спяваюць дражнілкі, аркестр.*

1.У мястэчку на базары хлопцы прадаюцца:

На капейку сорак штук – і то задаюцца.

2.Дзяўчыначка чарнаброва паехала ў лес па дровы,

Зачапілася за пень, прастаяла цэлы дзень.

3.На стале стіць талерка, а ў талерцы – ножыкі.

Нашы хлопцы задаюцца, як у полі вожыкі.

4.Мы спявалі, жартавалі, нават пасварыліся.

На вячоркі завіталі, тут і памірыліся.

**Гаспадыня.** Запрашаю усіх танцаваць.

*Танец.*

*Выходзіць хатнік.*

**Гаспадыня.** Ой, хто ж гэта?

**Хатнік**. Гэта я, ваш хатнік.

Я пад венікам сяджу.

Дабрабыт ваш сцерагу,

Каб чалавек з нядобрым вокам

Абыходзіў хату бокам.

Сядзеў, сядзеў, я за печчу, слухаў, як вы спяваеце, жартуеце. І мне захацелася з вамі трошкі павесяліцца.

**Гаспадыня**. Канешне, праходзь да нас на вячоркі. Госцем будзеш. Бачу, што ты прыйшоў не з пустымі рукамі.

**Хатнік.**Прынес я мех. А ў мяху – смех!

Дзеткам на пацеху лопнуў мех ад смеху.

Вось вам, дзеткі, смяшкі, вось вам і пацешкі.

Цікавых паведаю вам небыліц,

Хай скачуць да нас яны с кніжных паліц.

Пякла баба калачы ў халодненькай пячы

І як раз ляцеў камар, ды калачыкі пакраў.

Цераз вулачку ўцякаў, камізэлечку парваў.

А вось я вам, дзеткі, прынес карабец. Калі ласка, усе хто хоча, адчыняйце яго.

**Гаспадыня.** Хатнічак, а можна я?

**Хатнік**. Калі ласка, гаспадынька.

*Гаспадыня адчыняе карабец. Там каляровыя лісткі з загадкамі.*

**Хатнік**. А вы, дзеці, умееце загадкі адгадваць?

*Загадвае загадкі.*

**Хатнік**. Малайцы.

**Гаспадыня**. А паспрабуй ты нашыя загадкі адгадаць.

*Дзеці загадваюць загадкі.*

1.Белы, а не цукар. Без ног, а ідзе.

2.Не доктар, а дрэвы лечыць.

3.Не агонь, а пячэ.(мароз)

4.Корміць, корміць, а сама есці не просіць. (зямля).

**Хатнік**. Прапаную пагуляць у гульню.(*дастае з меху лапці).*

*Гульня “Лапці”.*

**Гаспадыня**. Ой, як добра госцейкі весяляцца.

Але надыйшла пара прысмакамі частавацца.

*Знаходзіць за печчу пусты збанок.*

**Гаспадыня.** Што гэта нарабілася? Куды смятана падзелася? Відаць, кот залез ды злізаў усе. Дзе гэты шкоднік падзеўся?

*Выходзіць кот, плачучы.*

**Дзіця 1.** Сядзіць коцік на кухні, ад слез вочкі папухлі.

**Дзіця 2.** Што з табою мой каток? Забалеў мо жываток?

**Кот**. Мяў! Не баліць жывоцік.

У мяне душа баліць –

Як цяпер на свеце жыць?

Як мне жыць у хаце,

Калі хлусіць Каця:

Смятану злізала –

На мяне сказала.

Будзе мяне гаспадыня біці, мае вушкі церабіці.

**Дзіця 1.** Не плач, коцік. Прабач і ты яго, гаспадыня.

**Гаспадня.** Не злуюся, я на цябе, коцік. Заставайся з намі, мой варкоцік. Каб ты не сумаваў, можа ты б з намі ў гульню пагуляў.

*Гульня з катом.”Адгадай чый галасок”*

**Гаспадня.** Ой, я зусім забылася, што ў печ пірог паставіла. Трэба паглядзець.

*Дастае з печы пірог.*

*Песня пра хлеб.*

**Гаспадня.** Паважаныя госці! Мы вельмі рады былі бачыць вас у нашай хаце. Але ж час нам з вамі развітацца.

**Хатнік.** На развітанне ўсім жадаем :

жывіце шчыра, у дастатку,

Хай будзе ўсе ў вас у парадку.

**Гаспадня.** А вы, дзеткі, дружна жывіце, хутка расціце, край свой любіце. Не таму любіце, што за ўсе цяплейшы і прыгажэйшы, а таму любіце, што за ўсе мілейшы, за ўсе даражэйшы**.**

*Песня “Бывайце здаровы”.*